**Ministru kabineta noteikumu projekta** „**Grozījumi Ministru kabineta 2016. gada 19. aprīļa noteikumos Nr. 249** „**Darbības programmas** „**Izaugsme un nodarbinātība” 8.1.3. specifiskā atbalsta mērķa** „**Palielināt modernizēto profesionālās izglītības iestāžu skaitu” īstenošanas noteikumi”” sākotnējās ietekmes novērtējuma ziņojums**

**(anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir pārdalīt Profesionālās izglītības kompetences centram „Nacionālā Mākslu vidusskola” Rēzeknes Mākslas un dizaina vidusskolai maksimālo plānoto kopējo attiecināmo finansējumu, precizēt sasniedzamo specifiskā atbalsta finanšu rādītāju – sertificētu izdevumu apmēru uz 2018. gada 31. decembri, kā arī veikt redakcionālus un tehniskus precizējumus, kas nemaina sākotnējā normatīvā akta būtību, bet nepieciešami viennozīmīgai tā piemērošanai. Plānotais noteikumu projekta spēkā stāšanās laiks ir 2018. gada maijs. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots saskaņā ar Eiropas Savienības struktūrfondu un Kohēzijas fonda 2014. – 2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2016. gada 19. aprīļa noteikumi Nr. 249 „Darbības programmas „Izaugsme un nodarbinātība” 8.1.3. specifiskā atbalsta mērķa „Palielināt modernizēto profesionālās izglītības iestāžu skaitu” īstenošanas noteikumi”” (turpmāk – MK noteikumi Nr. 249) nosaka Eiropas Reģionālās attīstības fonda projektu īstenošanas kārtību, to iesniedzējiem maksimālo plānoto attiecināmo finansējumu un izvirzāmās prasības darbības programmas „Izaugsme un nodarbinātība” 8.1.3. specifiskā atbalsta mērķa „Palielināt modernizēto profesionālās izglītības iestāžu skaitu” (turpmāk – specifiskais atbalsts) ietvaros.  Tā kā Kultūras ministrijas padotībā esošā profesionālās vidējās kultūrizglītības iestāde Rēzeknes Mākslas un dizaina vidusskola, kurai MK noteikumu Nr. 249 15.2.5. apakšpunktā noteikts maksimālais plānotais kopējais attiecināmais finansējums 1 031 656 *euro* apmērā, nav izpildījusi Ministru kabineta 2015. gada 25. augusta noteikumu Nr. 495[[1]](#footnote-2) 2.2.2. apakšpunktā noteikto kritēriju un MK noteikumu Nr.249 33. punktā noteiktajā termiņā (līdz 2017. gada 31. decembrim) nav ieguvusi profesionālās izglītības kompetences centra (turpmāk – kompetences centrs) statusu, tad tā neatbilst specifiskā atbalsta projekta iesniedzēja atbilstības kritērijiem. Atbrīvojušos finansējumu 1 031 656 *euro* apmērā Kultūras ministrija kā atbildīgās iestādes sadarbības partneris specifiskā atbalsta ieviešanā ir ierosinājusi[[2]](#footnote-3) pārdalīt Kultūras ministrijas padotībā esošajai profesionālās vidējās kultūrizglītības iestādei – „Profesionālās izglītības kompetences centrs „Nacionālā Mākslu vidusskola””, kurai MK noteikumu Nr. 249 15.2.1. apakšpunktā noteikts maksimālais plānotais kopējais attiecināmais finansējums 4 698 260 *euro* apmērā.  Saskaņā ar Rīgas Doma kora skolas un Jaņa Rozentāla Rīgas Mākslas vidusskolas attīstības un investīciju stratēģiju 2015. – 2020. gadam un Ministru kabineta 2016. gada 1. marta rīkojumu Nr. 156[[3]](#footnote-4) ar 2016. gada 1.  septembri tika izveidota Nacionālā Mākslu vidusskola. Saskaņā ar Ministru kabineta 2016. gada 17. novembra rīkojumu Nr. 682[[4]](#footnote-5) ar 2017. gada.1. janvāri Nacionālajai Mākslu vidusskolai tika piešķirts kompetences centra statuss un noteikts, ka ar 2017. gada 1. janvāri Nacionālās Mākslu vidusskolas nosaukums ir „Profesionālās izglītības kompetences centrs „Nacionālā Mākslu vidusskola”” (turpmāk – kompetences centrs „Nacionālā Mākslu vidusskola”).  Kultūras ministrija izvērtēja un atbalstīja kompetences centra „Nacionālā Mākslu vidusskola” turpmākās attīstības scenāriju un saskaņā ar Ministru kabineta 2017. gada 7. marta rīkojumu Nr.110[[5]](#footnote-6) tam tika pievienota arī Emīla Dārziņa mūzikas vidusskola un Rīgas Horeogrāfijas vidusskola.  Līdz ar to ir izveidots kompetences centrs „Nacionālā Mākslu vidusskola”, kurā iekļautas četras profesionālās vidējās kultūrizglītības iestādes – Emīla Dārziņa mūzikas skola, Rīgas Doma kora skola un Rīgas Horeogrāfijas skola, kas atrodas Kalnciema ielā 10, Kalnciema ielā 12 un Meža ielā 15 (turpmāk – Kalnciema ielas komplekss) un Jaņa Rozentāla Mākslas skola, kas atrodas ēkā Hāmaņa ielā 2a. Pievienošanas rezultātā kompetences centra „Nacionālā Mākslu vidusskola” audzēkņu skaits ir palielinājies no 536[[6]](#footnote-7) līdz 878[[7]](#footnote-8), kā arī ir palielināts modernizējamo mācību programmu skaits, aptverot mākslas, mūzikas, dizaina un dejas mācību programmas.  Saskaņā ar Kultūras ministrijas sniegto informāciju, Kalnciema ielas kompleksā, kopš tā nodošanas ekspluatācijā 1973. gadā, ir veikti atsevišķi telpu atjaunošanas darbi un energoefektivitātes pasākumi laika posmā pēc 2014. gada. Kopumā Kalnciema ielas komplekss ir fiziski novecojis un tā pārbūvei nepieciešami lieli līdzekļi. Hāmaņa ielas 2a ēka (Rīgas Domes īpašums) ir labā tehniskā stāvoklī, bet augstās nomas maksas dēļ Kultūras ministrija ir pieņēmusi lēmumu Jaņa Rozentāla Mākslas skolu pārcelt uz telpām Slokas ielā 52a un 52b[[8]](#footnote-9).  MK noteikumos Nr. 249 kompetences centram „Nacionālā Mākslu vidusskola” noteiktais maksimālais plānotais kopējais attiecināmais finansējums 4 698 260 *euro* apmērā tika paredzēts pirms Emīla Dārziņa Mūzikas skolas un Rīgas Horeogrāfijas skolas pievienošanas kompetences centram „Nacionālā Mākslu vidusskola”, kas šobrīd ir lielākā no Kultūras ministrijas padotības profesionālās vidējās kultūrizglītības iestādēm. Tā attīstās kā profesionālās kultūrizglītības izcilības centrs ar mērķi nodrošināt kvalitatīvu kultūrizglītību visu mākslu jomu izcilību attīstīšanā, kā prioritāti izvirzot talanta pilnveidi un attīstību.  Piešķirtais papildus finansējums tiks novirzīts papildus darbībām mūsdienu prasībām atbilstošas mācību un koplietošanas vides attīstīšanai Kalnciema ielas 10, Meža ielas 15, un Slokas ielas 52 a un 52 b ēku korpusos, nodrošinot kompetences centra „Nacionālā Mākslu vidusskola” attīstības un investīciju stratēģijā[[9]](#footnote-10) ilgtermiņā plānoto infrastruktūras attīstības darbu, kas ierobežotā finansējuma dēļ netika iekļauti specifiskā atbalsta projektā Nr. 8.1.3.0/17/I/005 „PIKC „Nacionālā Mākslu vidusskola” modernizācija” (turpmāk - projekts), īstenošanas ātrāku uzsākšanu, sekmējot kompetences centra „Nacionālā Mākslu vidusskola” konkurētspēju un izglītības programmu kvalitāti, kā arī plānotā audzēkņu skaita pieaugumu – 295 audzēkņi 2023. gadā un 357 audzēkņi 2025. gadā.  Pamatojoties uz iepriekš minēto, noteikumu projekts paredz MK noteikumu Nr. 249 15.2.5. apakšpunktā Rēzeknes Mākslas un dizaina vidusskolai maksimālo plānoto kopējo attiecināmo finansējumu 1 031 656 *euro* apmērā pārdalīt kompetences centram „Nacionālā Mākslu vidusskola”, palielinot tam MK noteikumu Nr. 249 15.2.1. apakšpunktā maksimālo plānoto kopējo attiecināmo finansējumu līdz 5 729 916 *euro*, izslēdzot Rēzeknes Mākslas un dizaina vidusskolu no specifiskā atbalsta projektu iesniedzēju loka.  Plānotā finansējuma pārdale neietekmē kompetences centram „Nacionālā Mākslu vidusskola” MK noteikumu Nr. 249 16.3.4. apakšpunktā noteiktā maksimāli pieejamā attiecināmā Eiropas Reģionālās attīstības fonda finansējuma līdz 2018. gada 31. decembrim apmēru. MK noteikumu Nr. 249 15.2.1. apakšpunktā kompetences centram „Nacionālā Mākslu vidusskola” maksimālais plānotais attiecināmais finansējums būs pieejams pēc 2019. gada 1. janvāra, ja atbildīgā iestāde pēc MK noteikumu Nr. 249 9. punktā minētā Eiropas Komisijas lēmuma par snieguma ietvara izpildi ierosinās palielināt pieejamo attiecināmo finansējumu.  Noteikumu projekts paredz izmaiņas MK noteikumu Nr. 249 5.1.2. apakšpunktā noteiktajā līdz 2018.gada 31.decembrim sasniedzamajā finanšu rādītājā, samazinot sertificēto izdevumu apmēru. Sertificēti izdevumi 59 728 388 *euro* apmērā samazināti līdz 33 454 181 *euro*, tādējādi nodrošinot atbilstību darbības programmā „Izaugsme un nodarbinātība” veiktajiem grozījumiem Nr. 2[[10]](#footnote-11) un darbības programmas „Izaugsme un nodarbinātība” specifiskā atbalsta rādītāja noteikšanas aprakstam (Rādītāju pasei).  Atbilstoši Ministru kabineta 2017. gada 18. maija rīkojuma Nr. 242[[11]](#footnote-12) 2. punktā noteiktajam ar noteikumu projektu paredzēts MK noteikumu Nr. 249 tekstā precizēt Daugavpils Dizaina un mākslas vidusskolas „Saules skola”” nosaukumu.  Atbilstoši Cēsu novada domes 2017. gada 7.decembra lēmuma Nr.355 „Par Cēsu Profesionālās vidusskolas nosaukuma maiņu” 1.punktā noteiktajam „mainīt Cēsu Profesionālās vidusskolas nosaukumu uz nosaukumu „Cēsu Tehnoloģiju un Dizaina vidusskola” ar 2018.gada 1.janvāri”, MK noteikumu Nr. 249 tekstā paredzēts precizēt Cēsu Profesionālās vidusskolas nosaukumu.  Ievērojot Ministru kabineta 2009. gada 3. februāra noteikumu Nr. 108[[12]](#footnote-13) 3.1punktā noteikto, ar noteikumu projektu paredzēts novērst MK noteikumu Nr. 249 tekstā konstatētās neprecizitātes atsaucēs uz apakšpunktu numerāciju, neietekmējot MK noteikumu Nr. 249 piemērošanu pēc būtības. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija, Kultūras ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ierosinātajām izmaiņām, palielinot rezerves finansējuma apjomu kompetences centram „Nacionālā Mākslu vidusskola” līdz Eiropas Komisijas lēmuma par rezerves finansējuma pieejamību saņemšanai, nav ietekmes uz šobrīd īstenošanā esošo projektu un citiem specifiskā atbalsta ietvaros īstenotajiem projektiem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts 2018. gada 24.martā ievietots IZM tīmekļvietnē: <http://www.izm.gov.lv/lv/es-strukturfondi/2014-2020/normativo-aktu-un-nosacijumu-projekti/2901-8-1-3-grozijumi> |
| 2. | Sabiedrības līdzdalība projekta izstrādē | Sabiedrības līdzdalību noteikumu projekta izstrādē nebija nepieciešams nodrošināt. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija, Centrālā finanšu un līgumu aģentūra, kompetences centrs „Nacionālā Mākslu vidusskola”, Rēzeknes Mākslas un dizaina vidusskola, Cēsu Tehnoloģiju un Dizaina vidusskola, kompetences centrs „Daugavpils Dizaina un mākslas vidusskola „Saules skola”” un Kultūras ministrija kā atbildīgās iestādes sadarbības partneris specifiskā atbalsta ieviešanā. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Izglītības un zinātnes ministrs Kārlis Šadurskis

Vīza:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs Edgars Severs

Z. Iļķēna

[zenta.ilkena@izm.gov.lv](mailto:zenta.ilkena@izm.gov.lv)

1. Ministru kabineta 2015. gada 25. augusta noteikumi Nr. 495 „Kārtība, kādā piešķir un anulē profesionālās izglītības kompetences centra statusu mākslas, mūzikas vai dejas jomā”. [↑](#footnote-ref-2)
2. Kultūras ministrijas 2018. gada 24. janvāra vēstule Nr. 4.3.2-1/157 „Par izmaiņām specifiskā atbalsta mērķa 8.1.3. „Palielināt modernizēto profesionālās izglītības iestāžu skaitu” projektu iesniedzēju sarakstā”. [↑](#footnote-ref-3)
3. Ministru kabineta 2016. gada 1. marta rīkojums Nr. 156 „Par Rīgas Doma kora skolas un Jaņa Rozentāla Rīgas Mākslas vidusskolas reorganizāciju un Nacionālās Mākslu vidusskolas izveidi”. [↑](#footnote-ref-4)
4. Ministru kabineta 2016. gada 17. novembra rīkojums Nr. 682 „Par profesionālās izglītības kompetences centra statusa piešķiršanu Nacionālajai Mākslu vidusskolai”. [↑](#footnote-ref-5)
5. Ministru kabineta 2017. gada 7. marta rīkojums Nr. 110 „Par Emīla Dārziņa mūzikas vidusskolas un Rīgas Horeogrāfijas vidusskolas pievienošanu profesionālās izglītības kompetences centram „Nacionālā Mākslu vidusskola”. [↑](#footnote-ref-6)
6. Valsts izglītības informācijas sistēmas dati 2016. gada 1. septembrī. [↑](#footnote-ref-7)
7. Valsts izglītības informācijas sistēmas dati 2017. gada 1. decembrī. [↑](#footnote-ref-8)
8. Ministru kabineta 2015. gada 16. jūnija sēdes protokollēmums (prot. Nr. 29 46. §) „Rīkojuma projekts „Par Izglītības un zinātnes ministrijas valdījumā esošo valsts nekustamo īpašumu nodošanu Finanšu ministrijas valdījumā””. [↑](#footnote-ref-9)
9. Apstiprināta ar Kultūras ministrijas Profesionālās vidējās kultūrizglītības iestādes attīstības un investīciju stratēģijas 2015.-2020. gadam un pašvaldības investīciju plāna pielikuma „Darbības programmas „Izaugsme un nodarbinātība” specifiskā atbalsta mērķa 8.1.3. „Palielināt modernizēto profesionālās izglītības iestāžu skaitu”” projekta idejas pamatojums” vērtēšanas komisijas 2017. gada 5. septembra lēmumu Nr.8. [↑](#footnote-ref-10)
10. Ministru kabineta 2017. gada 16. augusta rīkojums Nr. 433 “Grozījumi Eiropas Savienības struktūrfondu un Kohēzijas fonda 2014. - 2020. gada plānošanas perioda darbības programmā “Izaugsme un nodarbinātība””. [↑](#footnote-ref-11)
11. Ministru kabineta 2017. gada 18.  maija rīkojums Nr.242 „Par profesionālās izglītības kompetences centra statusa piešķiršanu Daugavpils Dizaina un mākslas vidusskolai „Saules skola””. [↑](#footnote-ref-12)
12. Ministru kabineta 2009. gada 3. februāra noteikumi Nr.108 „Normatīvo aktu projektu sagatavošanas noteikumi”. [↑](#footnote-ref-13)